Heger, Eduard, podpredseda vlády a minister financií SR (2020-11-04):
Ďakujem veľmi pekne, pán podpredseda. Dámy a páni, cieľom návrhu zákona je v súlade s memorandom o porozumení uzavretom medzi ministerstvom financií a Slovenskou bankovou asociáciou v júni v roku 2020 zrušenie povinnosti platiť osobitný odvod a zrušenie zákona č. 384/2011 Z. z. o osobitnom odvode vybraných finančných inštitúcií a o doplnení niektorých zákonov s účinnosťou od 1. januára 2021. Uvedené opatrenie – a toto je dôležité – má ochrániť finančnú stabilitu bankového sektora, pretože vieme, že momentálne práve kríza, koronakríza alebo pandémia, ktorá prišla do Európy, tak spôsobila naozaj silný prepad hospodárstva, nielen slovenského, ale všetkých členských štátov aj iných svetových ekonomík a vidíme, že je naozaj veľmi dôležité, aby tieto ekonomiky mohli fungovať, je potrebné mať dostatok pomoci jednak zo strany štátu, ale aj dostatok likvidity, a tým pádom zabezpečiť, aby všetky finančné nástroje správne fungovali. Aj preto je dôležité, aby sme práve aj pri takomto druhom nástupe alebo druhej vlne, ktorá prebieha nielen v Európe, ale na celom svete a naozaj dosahuje podstatne vyššie čísla nakazených, ako sme to videli v prvej vlne, je dôležité, aby sme boli pripravení reagovať a pomáhať ekonomikám, aby bolo dostatok financií. Preto je dôležité teda mať aj finančnú stabilitu bankového sektora. Vieme, že v roku 2008 – 2009 boli práve banky problémom. Boli problémom krízy. Dnes môžeme povedať, že sú práve takou tou chrbtovou kosťou, ktorá pomáha zvládnuť, zvládnuť tento, túto krízu, v ktorej sa nachádzame. Takže práve toto opatrenie bude mať za následok posilnenie schopnosti bánk podporiť oživenie hospodárstva Slovenskej republiky, ktoré je v súčasnosti zasiahnuté práve, ako som povedal, dopadmi súvisiacimi so šírením nebezpečnej nákazlivej ľudskej choroby COVID-19. Prijatie navrhovaného znenia nebude mať vplyv na sociálne vplyvy, životné prostredie, informatizáciu ani vplyv na služby verejnej správy pre občana. Návrh bude mať pozitívne vplyvy na podnikateľské prostredie a z hľadiska rozpočtu, ktorý tu naplánovali naši kolegovia v predchádzajúcej vláde, bude mať negatívne vplyvy na rozpočet verejnej správy. A zrejme si za chvíľu vypočujete aj vystúpenie kolegu Kamenického, ktorý bude chcieť zrejme k tomu vystúpiť a bude vám tu zrejme ponúkať rôzne ilúzie, tak ako nám ponúkal ilúzie aj pred rokom, keď vlastne to zvýšenie bankového odvodu predstavoval verejnosti a zvyšoval na 0,4 percenta. Všetci dobre vieme, že to bolo len kvôli tomu, že nevedeli zostaviť rozpočet, aký si naplánovali, a potrebovali zakryť svoju hanbu v Bruseli. Mali jedno veľké šťastie, a to bolo to, že prišla koronakríza. A je to veľmi smutné, že ich musela zachrániť koronakríza, pretože práve dnes som bol na stretnutí alebo videokonferencii ECOFIN, čo je stretnutie ministrov financií, a jedným z bodov bolo, že nám prezentovali správu o fiškálnych, fiškálnom stave jednotlivých členských štátov a bola len jedna krajina, ktorá nespĺňala rozpočet alebo teda tie pravidlá za minulý rok, a druhá, ktorá sa tesne zachránila od toho vďaka koronakríze, bolo Slovensko. Čiže ak by nebola koronakríza, tak by sme dnes boli spolu s Rumunskom medzi krajinami, ktoré by mali veľký, veľký problém. Takže teším sa na vystúpenie pána Kamenického, aby nám predstavil teda svoje ilúzie, ktoré nám tu bude ponúkať a ktoré sme počuli aj takto pred rokom. Takže si to užite. Ďakujem pekne.